open-index/open-wikipedia-markdown huggingface dataset:
Volhoubare Ontwikkelingsdoelwitte

duimnael|VN Volhoubare Ontwikkelingsdoelwitte.
Die **Volhoubare Ontwikkelingsdoelwitte** (**VOD’s**) is ’n stel teikens wat verband hou met toekomstige internasionale ontwikkeling. Dit is deur die Verenigde Nasies geskep en word as die Globale Doelwitte vir Volhoubare Ontwikkeling bevorder. Dit het die Millennium-ontwikkelingsdoelwitte vervang wat aan die einde van 2015 verstryk. Die VOD’s is vanaf 2015 tot 2030 van krag. Daar is 17 doelwitte en 169 spesifieke teikens vir daardie doelwitte.

## Doelwitte 
In Augustus 2015 het 193 lande tot die volgende 17 doelwitte ingestem:

# Geen armoede … Beëindig armoede oral in al sy vorme.
# Geen hongersnood … Beëindig hongersnood, verwesenlik voedselsekerheid en verbeter voeding, en bevorder volhoubare landbou.
# Goeie gesondheid … Verseker gesonde lewens en bevorder welstand vir almal op alle ouderdomme.
# Gehalteonderwys … Verseker inklusiewe en billike gehalteonderwys, en bevorder lewenslange leergeleenthede vir almal.
# Geslagsgelykheid … Verwesenlik geslagsgelykheid, en bemagtig alle vroue en meisies.
# Skoon water en sanitasie … Verseker die beskikbaarheid en volhoubare bestuur van water en sanitasie vir almal.
# Hernubare en bekostigbare energie … Verseker toegang tot bekostigbare, betroubare, volhoubare en moderne energie vir almal.
# Goeie werksgeleenthede en ekonomieë … Bevorder volgehoue, inklusiewe en volhoubare ekonomiese groei, ten volle en produktiewe indiensneming en behoorlike werk vir almal.
# Innovering en goeie infrastruktuur … Bou duursame infrastruktuur, bevorder inklusiewe en volhoubare industrialisasie, en kweek innovering.
# Verminder ongelykheid … Verminder ongelykheid binne en tussen lande.
# Volhoubare stede en gemeenskappe … Maak stede en menslike nedersettings inklusief, veilig, veerkragtig en volhoubaar.
# Verantwoordelike gebruik van hulpbronne … Verseker volhoubare verbruiks- en produksiepatrone.
# Klimaataksie … Tree dringend op om klimaatsverandering en die impak daarvan te beveg.
# Volhoubare oseane … Bewaar en gebruik die oseane, seë en marienehulpbronne volhoubaar vir volhoubare ontwikkeling.
# Volhoubare grondgebruik … Beskerm, herstel en bevorder die volhoubare gebruik van globale ekosisteme, bestuur woude volhoubaar, beveg woestynvorming, en voorkom en keer grondagteruitgang om, en voorkom die verlies aan biodiversiteit.
# Vrede en geregtigheid … Bevorder vreedsame en inklusiewe samelewings vir volhoubare ontwikkeling, voorsien toegang tot geregtigheid vir almal en bou doeltreffende, verantwoordbare en inklusiewe instellings op alle vlakke.
# Vennootskappe vir volhoubare ontwikkeling … Versterk die maniere waarop die globale vennootskap vir volhoubare ontwikkeling geïmplementeer kan word en dit kan herleef.

## Sien ook
* Globale Digitale Ooreenkoms

## Verwysings
Makhushane

**Makhushane** is 'n township naby Phalaborwa in die ooste van die Limpopoprovinsie, Suid-Afrika. Dit val onder die beheer van die Ba-Phalaborwa Plaaslike Munisipaliteit wat onder die Mopani-distriksmunisipaliteit ressorteer. Nabygeleë dorpe sluit in Phalaborwa (12&nbsp;km), Lulekani (10&nbsp;km), Namakgale en Ga-Mashishimale op die R71 teerpad na Gravelotte. In 2011 het die dorp 'n bevolking van 12&nbsp;500 gehad.

## Sien ook 
* Lys van dorpe in Suid-Afrika

## Verwysings
Ga-Mashishimale

**Ga-Mashishimale** is 'n township en koppie naby Phalaborwa in die ooste van die Limpopoprovinsie, Suid-Afrika.

Dit val onder die beheer van die Ba-Phalaborwa Plaaslike Munisipaliteit wat onder die Mopani-distriksmunisipaliteit ressorteer. Nabygeleë dorpe sluit Phalaborwa (15&nbsp;km), Makhushane, Namakgale en Lulekani op die R71 provinsiale pad na Gravelotte in. In 2011 het die dorp 'n bevolking van 13&nbsp;920 gehad. Daar is egter aan beide kante gevoel dat die ooreenkoms nie uitwerk nie, en 'n tenderproses is in 2017 oopgestel vir 'n private maatskappy om die bate van Mashishimale te bestuur.

## Natuurbewaring 
Die MTH-groep was suksesvol, en het die konsesie in September 2018 oorgeneem en twee luukse lodges is langs die Selatirivier opgerig. In Februarie 2020 is Abelana River Lodge en Abelana Safari Camp oopgestel, wat meer as 90 permanente werksgeleenthede vir die plaaslike gemeenskap beteken het.

## Verwysings
Henri Gonin

duimnael|regs|190px|Ds. Henri Gonin, 1916.

[duimnael|links|320px|Gonin was op Stellenbosch lid van die Unie-Debatsvereniging. Hierdie foto van die ampsdraers en joernaliste is in 1895 geneem. Agter: [Cornelis Nel, J. Radloff, Andrew Rowan, M.S. Daneel en Christie Neethling. Voor: Dawie Mostert, Henri Gonin, D.F. Malan, E.T.F. Malan (voorsitter), C.H. Murray en George Rudman. Sover vasgestel kon word, het Nel, Daneel, Neethling, Gonin, D.F. Malan, Murray en Rudman predikant in die NG Kerk geword.]]  

Ds. **Henri Theodore Gonin** (Saulspoort, distrik Rustenburg, 15 Februarie 1872 – Wellington, 10 September 1932) was ’n predikant in die Nederduitse Gereformeerde Kerk.

Gonin was 'n seun van ds. H.L. Gonin, die baanbrekersendeling van Saulspoort, en sy eerste vrou, Jenny de Watteville. Gonin ontvang sy eerste onderrig in sendingskole en op Wellington. Ná voltooiing van sy skoolloopbaan bring hy 'n jaar in Europa deur. Hy verwerf die B.A.-graad op Wellington en word toe aan die Kweekskool op Stellenbosch as predikant van die NG Kerk opgelei. Ná sy legitimasie in 1898 sit hy sy studie in Halle, Duitsland, voort. 

Hy begin sy ampswerk as hulpprediker op Beaufort-Wes (1900). Gedurende 1901 en 1902 bedien hy 15 maande lank die inwoners van die konsentrasiekamp by Bethulie. In Februarie 1903 neem hy waar as leraar op Carnarvon en in 1905 aanvaar hy 'n beroep na Belfast.

## Dosent 
[duimnael|regs|180px|Ds. Henri Gonin toe hy dosent was aan die [Sendinginstituut op Wellington.]]
Op 9 Oktober 1913 word hy dosent aan die Sendinginstituut op Wellington waar hy byna 20 jaar lank werksaam is met die opleiding van sendelinge. Hy gee ook onderrig by Friedenheim, die opleidingsinrigting vir sending- en maatskaplike werksters van die NG Kerk. 

Net soos sy vader was Gonin 'n ingetoë en beskeie persoon. Uit sy huwelik met mej. E. Grobler is vyf kinders gebore. Een seun, die naamgenoot van Gonin, het hom later as wiskundige statistikus en as sendeling onderskei. 

## Bronne 
*  Krüger, prof. D.W. en Beyers, C.J. (hoofred.) *Suid-Afrikaanse Biografiese Woordeboek Deel III*. Kaapstad: Tafelberg-Uitgewers, 1977.
Raad van Europa

[duimnael|Die [Vlag van Europa|Europese vlag is aanvanklik vir die Raad van Europa gebruik en later ook vir die Europese Unie.]]
duimnael|Kaart van die Raad van Europa se lidlande

Die **Raad van Europa** (afgekort: *RvE*, Frans: ''Conseil de l'Europe*, Engels: *Council of Europe'') is 'n internasionale organisasie waaraan 47 Europese lande behoort. 'n Verdere 6 nie-Europese lande, asook die Vatikaanstad, is waarnemende lede. Wit-Rusland is sedert 1993 kandidaat. Die raad is op 5 Mei 1949 met die Verdrag van Londen deur 10 van sy stigterslede in die lewe geroep. Die RvE se setel is in die Franse stad Straatsburg.

Lidmaatskap is oop vir alle Europese demokrasieë wat die oppergesag van die reg aanvaar, fundamentele mense- en burgerlike regte van hul burgers waarborg en minderheidsgroepe respekteer. Een van die raad se eerste suksesse was die Europese Konvensie oor Menseregte in 1950, wat as die basis vir die Europese Hof van Menseregte dien.

Die Raad van Europa moet nie met die Europese Raad of die Raad van die Europese Unie, twee organe van die Europese Unie, verwar word nie.

Op 15 Maart 2022 het Rusland 'n onttrekkingsprosedure van die Raad begin, wat sy formele begeerte om te onttrek op 31 Desember 2022 gelewer het, en sy voorneme aangekondig om die Europese Hof vir Menseregte aan die kaak te stel. Op dieselfde dag het die Raad se Komitee van Ministers egter besluit dat Rusland se lidmaatskap in die Raad onmiddellik beëindig sou word, en het bepaal dat Rusland eerder van die Raad uitgesluit is.

## Lidlande en waarnemende lande 
### Lidlande 
### Waarneemers 
## Verwysings
## Literatuur 
*  *Geschiedenis van de Internationale Betrekkingen*, Prof. Dr. Th. Luykx, Elsevier Sequoia, Brussel, 1971

## Eksterne skakels 
* Raad van Europa
*
Breakfast at Tiffany's (rolprent)

'''''Breakfast at Tiffany's''''' is 'n Amerikaanse rolprent wat in 1961 vrygestel is. Die regisseur was Blake Edwards en die skrywer George Axelrod.

Die rolprent gaan oor 'n jong sosiale vlinder in New York, wat belangstel in 'n jong man wat in haar woonstelblok intrek.

## Hoofrolspelers 
duimnael|links|Audrey Hepburn in ''Breakfast at Tiffany's''

* Audrey Hepburn as Holly Golightly / Lula Mae Barnes
* George Peppard as Paul Varjak (Holly noem hom "Fred" omdat hy haar aan haar broer herhinner)
* Patricia Neal as Mrs. Emily Eustace "2E" Failenson
* Buddy Ebsen as Doc Golightly
* Martin Balsam as O. J. Berman
* Mickey Rooney as I. Y. Yunioshi
* Alan Reed as Sally Tomato
* José Luis de Vilallonga as José da Silva Pereira
* Stanley Adams as Rutherford "Rusty" Trawler
* John McGiver as verkoopsman by Tiffany's
* Dorothy Whitney as Mag Wildwood
* Claude Stroud as Sid Arbuck
* Orangey as "Cat", die kat (opgelei deur Frank Inn)
* Beverly Powers ("Miss Beverly Hills") as die ontklee-danseres

## Eksterne skakels 
* ''Breakfast at Tiffany's''  in die Internet Rolprent Databasis
Sibusiso Sithole

'''Sibusiso Camagu Thokozani 'S'bura' Sithole''' is 'n Suid-Afrikaanse rugbyspeler. Sithole draf meestal as vleuel of senter op die veld uit. Hy verteenwoordig die Sharks in die Currie- en Vodacombeker.

Sithole het in 2013 tydens die Sewes Wêreldbeker in Moskou vir Suid-Afrika gespeel.

In Mei 2014 is Sithole, as een van agt nuwelinge, vir 'n Springbok-oefenkamp opgeroep. Hy het egter nie die geleentheid gekry om as 'n Springbok op die veld uit te draf nie.

## Verwysings 
## Eksterne skakels 
* Sithole op sarugby.net
* Profiel op itsrugby.co.uk
* Inligting op die Sharks se webtuiste 
* Blitzbokke.com-profiel
Epping

**Epping** is 'n industriële gebied van Kaapstad, geleë aan die suidekant van Thornton, oos van Pinelands en noord van Langa. Epping Industria is sedert die laat 1940's ontwikkel. 

Nywerheidsontwikkeling was aanvanklik traag, en in die vroeë 1950's is Gunners Circle as 'n motorrenbaan gebruik. Toe ontwikkeling versnel het in die laat 1950's is die wedrenne gestaak. Die voltooiing van die nabygeleë Athlone-kragstasie het die vestiging van industriële ondernemings in die gebied in die 1960's. Die gebied huisves 'n aantal maatskappye wat betrokke is in die tekstielbedryf, motor-, konstruksie en voedselverwerkingsbedrywe. Nampak, Afrika se grootste verpakkingsmaatskappy, is een van die grootste bedrywe in Epping. Busmark, die vervaardiger van Kaapstad se MyCiTi Bus Rapid Transport stelsels, het ook 'n fabriek in die gebied.

## Verwysings
University Estate

**University Estate** is 'n klein voorstad van Kaapstad, geleë aan die voet van Duiwelspiek na die ooste van die stad.

University Estate word begrens deur De Waalrylaan in die suide, Nelson Mandelaboulevard na die noorde, en Mountainweg in die weste. Na die suide lê die hange van Duiwelspiek binne die Tafelberg Nasionale Park, in die noorde lê Woodstock en Soutrivier, en na die weste lê Distrik 6 (Walmer-landgoed). Toegang vir stappers om Duiwelspiek te bereik is moontlik via trappe na De Waalrylaan op Kylemoreweg en 'n kort paadjie op die mediaan tussen die inkomende en uitgaande bane van die snelweg. Die bo-ent van Woodstock en Soutrivier is bereikbaar vanaf twee voetgangerbrûe oor Nelson Mandelaboulevard.

## Verwysings
Kondensasiespore

[duimnael|'n [Boeing 747-400 wat 4 kondensasiespore agterlaat.]]
[duimnael|Die kondensasiespore van 'n [Lockheed C-141 Starlifter.]]
[duimnael|'n [Straler se kondensasiespore.]]
duimnael|Vliegtuig teë
**Kondensasiespore** (ook **vliegtuigstrepe** of **dampstrepe** genoem) is wolk-agtige spore van waterdamp of yskristalle wat deur vliegtuie in die atmosfeer gevorm word. Die uitlaatgasse van vliegtuigenjins produseer waterdamp en koolstofdioksied. Hierdie waterdamp kondenseer (verander van 'n gas na vastestof), aangesien die temperatuur op hoë hoogtes heelwat laer is. Dit word ook soms op vliegtuie se vlerkpunte waargeneem, as gevolg van die verandering in lugdruk soos lug oor die vliegtuig se vlerke vloei.

Kondensasiespore kan ure lank in die lug bly hang en oor groot gebiede uitsprei. Baie mense dink kondensasiespore is besoedeling wat deur vliegtuie se rook en uitlaatgasse veroorsaak word. Die spore wat waargeneem word is egter slegs gekondenseerde waterdamp.

Soos lugverkeer toeneem, word kondensasiespore al meer algemeen. Dit het 'n groot invloed op die atmosferiese temperatuur. Gedurende die dag weerkaats hierdie kondensasiespore inkomende sonlig, wat ’n algehele verkoeling van die atmosfeer veroorsaak. Snags word hitte egter onder die kondensasiespore vasgevang.

## Sien ook 
* Chemspoor-samesweringsteorie

## Verwysings 
## Eksterne skakels 
*
Atterburyteater

duimnael|300px|Die Lynnwood Bridge Retail-ontwikkeling in die agtergrond waarin die Atterburyteater is.
Die **Atterburyteater** is 'n klassieke konsertsaal met 400 sitplekke, en is deel van die Lynnwood Bridge Retail-ontwikkeling. Dit is geleë op die hoek van Lynnwoodweg en Daventrystraat in Lynnwood Manor, in die ooste van Pretoria. 

Die teater is op 18 Mei 2011 geopen met die musiekblyspel “Stuur Groete aan Mannetjies Roux”. Die geboë ouditorium troon bokant die aangrensende kleinhandelontwikkeling uit en skep sodoende 'n besonderse landmerk in die ooste van Pretoria. Die teater loop op die grondvloer uit op 'n piazza, waar dit deel vorm van die vier aparte kleinhandelgeboue. *Studio 3 Architects International*, die argitekfirma wat die teater ontwerp het, was in 2012 die Nasionale Wenner van die *8ste Saint Gobain Gypsum International Trophy* in die Innovasie-afdeling, vir die gebruik van sekere produkte in die ontwerp van die plafonne in die teater. Dit is deur die Atterbury groep ontwikkel.

## Verwysings
Asbosteater

**Asbosteater** is 'n klein intieme teater met ongeveer 75 sitplekke, geleë op die hoek van Lynnwoodweg en Albethstraat in die ooste van Pretoria. Die teater is op 7 Julie 2012 geopen. 

## Verwysings
Brooklynteater

Die **Brooklynteater** is 'n teater wat fokus op klassieke musiek en opera-opvoerings, en is geleë op die hoek van Thomas Edisonstraat and 13de Straat, in die ooste van Pretoria. Die teater wat op 1 April 2010 geopen is, het oorspronklik handel gedryf as *Salon Music*.

## Verwysings
Maskerteater

Die **Maskerteater** is 'n teater op die Hatfieldkampus van die Universiteit van Pretoria. Dié gebou het eers aan die Christian Brothers’ College (CBC) behoort en is in 1968, in dieselfde tyd wat die universiteit die meeste van die ander ou CBC-geboue aangekoop het, bekom. Die Maskerteater is in 1969 aan die Departement Drama oorgedra waarna dit in ’n teater omskep is met sitplek vir 240 mense en toegerus is met basiese beligting en oudiogeriewe.

## Verwysings
Carl en Emily Fuchs Instituut vir Mikroëlektronika

duimnael|300px|Die CEFIM-gebou op die Universiteit van Pretoria se Hatfieldkampus.

Die **Carl en Emily Fuchs Instituut vir Mikroëlektronika (CEFIM)** het sy 25ste verjaardag op 22 Junie 2007 gevier. CJ Fuchs (Edms) Bpk is in 1929 deur Carl en Emily Fuchs gestig "in 'n verlate perdestal, met 'n vrou, 'n hond en geen geld" (Carl Fuchs se eie woorde). Die egpaar was toegewyde en harde werkers en die maatskappy het gegroei tot so 'n mate dat dit 'n huishoudelike naam in Suid-Afrika geword het, bekend vir die uitstekende gehalte van sy huishoudelike elektriese toestelle. Die maatskappy het later ook industriële elektriese toerusting en elektroniese stelsels vervaardig, asook kleurtelevisiestelle in die 1950's. Die egpaar het geen kinders gehad nie en het die Carl en Emily Fuchs Stigting vir Liefdadigheid begin om onderwys in Suid-Afrika te ondersteun. In 1981 het die Universiteit van Pretoria die stigting genader om die grondslag vir 'n permanente mikroëlektronika fasiliteit by die universiteit te vestig. Die Fuchs Stigting het ingestem en die instituut is gestig. 

## Verwysings
Republikein

[duimnael|Die [kenteken van die Republikein.]]

***Republikein*** is ‘n Afrikaanse koerant wat in die Namibiese hoofstad, Windhoek, uitgegee word en die enigste Afrikaanse dagblad buite Suid-Afrika.

Dirk Mudge het die dagblad in Desember 1977 as mondstuk van die Republikeinse Party (RP) opgerig in ‘n tyd toe die bestaande Afrikaanse dagblad in Suidwes-Afrika, *Die Suidwester*, ‘n mondstuk van die Nasionale Party se Suidwes-Afrikaanse eweknie was. Dié koerant het later as weekblad verskyn, maar is in 1990 gestaak. Die eerste redakteur was die skrywer en geselsprogramaanbieder Jan Spies. Nadat die RP en nog 10 rasgebaseerde politieke partye by die Demokratiese Turnhalle Alliansie (DTA) aangesluit het, het *Republikein* die nie-amptelike mondstuk van die DTA geword. In 1991 het Republikein deel geword van Democratic Media Holdings, wat ook die *Allgemeine Zeitung*, Afrika se enigste Duitse dagblad, en die *Windhoek Advertiser* besit het.

Ná talle geskille het die mediamaatskappy sy bande met die DTA in 1997 verbreek en strewe hy sedertdien na groter redaksionele onafhanklikheid. Die maatskappy se naam is intussen verander na Namibia Media Holdings, waarin Naspers van Suid-Afrika ‘n 50%-aandeel het. *Republikein* se hoofredakteur is Henriette Lamprecht. Die jongste betroubare sirkulasiesyfer was 18&nbsp;000 in 2007.
  
*Republikein* bied ook ‘n aanlyn uitgawe van die koerant, wat meestal ‘n weerspieëling is van die inhoud van die gedrukte weergawe, maar wat aangevul word met bykomende inhoud soos video’s. Die koerant gee ook etlike streekskoerante uit.

## Eksterne skakels 
*  Die koerant se tuisblad.

## Verwysings
Wapadrand

**Wapadrand** is 'n voorstad in die ooste van Pretoria in Gauteng, Suid-Afrika. Die gebied is boomryk met pragtige tuine. Wapadrand is so genoem omdat 'n ou wapad deur die huidige dorpsgebied geloop het. Die strate is na die onderdele van 'n ossewa genoem op aanbeveling van die argitek Koos Reyneke, een van die buurt se stigters.

## Geriewe in die omgewing 
* Wilgers Hospitaal

## Sien ook 
* Gereformeerde kerk Wapadrant

## Verwysings
Ward Cunningham

**Howard G. "Ward" Cunningham** (gebore 26 Mei 1949) is 'n Amerikaanse rekenaarprogrammeerder van Highland, Indiana, wat die eerste wiki ontwikkel het. Hy het in 1994 begin met die programmering van die WikiWikiWeb sagteware, en dit op 25 Maart 1995 op die webwerf van sy sagtewaremaatskappy, Cunningham & Cunningham (algemeen bekend deur sy domein-naam c2.com), geïnstalleer as 'n uitbreiding van die *Portland Pattern Repository*.

Hy woon tans in Beaverton, Oregon, en is 'n programmeerder by *New Relic*. Hy was voorheen die *Co-Creation Czar for CitizenGlobal*. Hy was Nike se eerste *Code for a Better World Fellow*.

Hy is die skrywer van die boek getiteld *The Wiki Way* en ook die uitvinder van die raamwerk vir geïntegreerde toetse. Hy was 'n hoofspreker by die eerste drie byeenkomste van die WikiSym-konferensies oor wiki navorsing en praktyke.

## Bronne 
* Merendeels vertaal uit Engels van Wikipedia

## Verwysings
Lynnwood Manor

**Lynnwood Manor** is 'n voorstad van Pretoria in Gauteng, Suid-Afrika. Dit is 'n goed-ontwikkelde gebied, en is ongeveer 12 km &nbsp;oos van die stadskern geleë. Lynburnweg en Daventrystraat vorm die hoofare, terwyl die N1-hoofweg, Lynnwood- en Glenwoodweg toegang bied. Die groen strook van Moreletaspruit vorm die oosgrens. 

Gastehuise, 'n City Lodge hotel en die Lynnwood Bridge en Glenfair Boulevard inkopie- en sakesentra is hier geleë, benewens Sanlam-kantore. Aan die westekant is die Alkantrant-biblioteek aan Alkantrant-parkie geleë. In 2025 is 'n span permanente tuiniers in die parkie ontplooi, met daaglikse rommelverwydering nou deel van die roetine-instandhouding. 

Die skilder Henk Pierneef het aan die voet van Pierneefkoppie gewoon en gewerk, by wat tans as Pierneef's Kraal bekend staan, geleë te Knoppiesdoornlaan 30. Hy het hierdie plaashuis in die laat 1930's (ongeveer 1939) gevestig en dele daarvan self gebou. "Die Kraal", soos hy dit by tye genoem het, het as sy huis en ateljee gedien. Die terrein bevat steeds oorspronklike strukture en word tans 'n gastehuis en restaurant aangewend wat sy nalatenskap bewaar.

Toe dit in die 1960's gestig is, was dit die mees oostelike voorstad van Pretoria, maar die stad het sedertdien aansienlik oos- en suidwaarts uitgebrei. Saam met Brooklyn en Menlopark, is hierdie voorstede waarskynlik vernoem na hul Amerikaanse eweknieë. Vandag staan hierdie voorstede bekend as die "ou ooste" en spog met 'n paar van die stad se duurste wooneiendomme.

## Kyk ook
* Atterburyteater

## Verwysings
Kameeldrift

**Kameeldrift** is 'n voorstad en kleinhoewes van Pretoria. Dit is 20&nbsp;km noordoos van Pretoria se middestad geleë. Die klein gemeenskap se aktiwiteite wentel om die plaaslike skooltjie, genaamd Kameeldrift Laerskool.

## Verwysings 
## Sien ook 
* Gereformeerde kerk Kameeldrift
Booysens, Pretoria

[duimnael|links|270px|Die Nederduitsch Hervormde gemeente Wesmoot se kerkkompleks in Attiestraat, wat hy by die [Gereformeerde kerk Andeon gekoop het.]]

**Booysens** is 'n voorstad in die weste van Pretoria, Suid-Afrika.

## Verwysings
Eersterust

**Eersterust** is 'n voorstad van Pretoria in Gauteng, Suid-Afrika. Dit is 'n ontwikkelde gebied en lê aan die westekant van Mamelodi.

## Verwysings
Sunnyside, Pretoria

**Sunnyside** is 'n ou voorstad van Pretoria in Gauteng, Suid-Afrika. Dit is 'n goed ontwikkelde gebied en lê direk oos van die sentrum van die stad. Die gebied word oorheers deur massas buitelandse burgers op soek na werk en 'n beter lewensbestaan as in hulle vaderland.

## Verwysings 
## Sien ook 
* Gereformeerde kerk Pretoria-Sunnyside
* Gereformeerde kerk Pretoria-Oos
* NG gemeente Bronberg
Prinshof

**Prinshof** is 'n gebied in Pretoria. Dit is die tuiste van die Fakulteit Gesondheidswetenskappe van die Universiteit van Pretoria en die Steve Biko Hospitaal (voorheen die *Pretoria Akademiese Hospitaal*).

## Verwysings
Cornwall Hill

**Cornwall Hill** is 'n woongebied suid van Pretoria, Gauteng, Suid-Afrika. Dit grens aan sy westekant aan Irene. 

## Verwysings
Salignabloekom

Die **salignabloekom** (*Eucalyptus grandis*) is 'n groot tot massiewe boom  en indringerplant wat groei in waterlope, woudrande en grasveld. Dit is endemies aan die ooste van Australië. Dit kan tot 55&nbsp;m hoog word. Die boom het growwe bas wat afskilfer in lang repe om die gladde, liggrys of wit onderbas te ontbloot. Die blare is enkelvoudig, lansvormig, donkergroen aan die bokant en leeragtig. Die blommetjies is roomkleurig met uitstaande meeldrade en lok veral bye. Die boom se vrug is 'n klein, peervormige kapsule.

Die boom word in plantasies geplant vir kommersiële gebruik.

duimnael|links|200px|Salignabloekoms
duimnael|links|200px|'n Salignabloekom

## Sien ook 
* Alfabetiese lys van Suid-Afrikaanse bome
* Kampioenboom
* Lys van indringerplante in Suid-Afrika

## Bronne 
* *Natuurlewe van Suid-Afrika* Duncan Butchart Struik Nature 2012 
* Plants of the World Online

## Eksterne skakels 
* 
*
Doleansie

**Doleansie** (om te **doleer**) is om 'n sentiment of filosofie van teenkanting teen 'n heersende idee (bv. beleid van 'n regering) of 'n entiteit (bv. 'n individu of politieke party wat so 'n beleid ondersteun) uit te spreek. Die woord doleansie kom van *doleo* in Latyn. Dit beteken letterlik om pyn te ervaar. In geestelike sin beteken dit om te treur of te kla.

Rondom die jare 1880 het heelwat kerkrade en lidmate in Nederland in doleansie gegaan omdat hulle in verset gekom het teen afwykende teologie en teoloë in die gereformeerde kerke daar. Dit het beteken dat hulle nie meer godsdienstige verrigtinge in hulle eie gemeentes sou bywoon wat deur afwykende predikante gelei is nie. Hulle het nie lidmaatskap by die gemeentes waar hulle behoort het, opgesê nie. Hul eerste doel was om die kerk tot sy belydenisgrondslag terug te lei. Dolerende lidmate het egter nie by 'n stille protes en treurlied oor die kerk gebly nie. Daadwerklike pogings is aangewend om die kerk te reformeer en terug te lei na sy belydenisgrondslag. Hierdie pogings is begin by die plaaslike gemeentes waarin gepoog is om die eie kerklike lewe volgens die Woord in te rig.

In 1892 het die  Afgeskeie Kerk, 'n kerkgroep wat in 1834 in Nederland onder leiding van di. H. de Cock en P.H. Scholte van die bestaande Nederlandse Hervormde Kerk afgeskei het weens besware teen dié kerk op die gebied van die kerkleer, kerkregering en liturgie, sedert 1869 bekend onder die veranderde naam Christelike Gereformeerde Kerk, verenig met die Nederlandse Gereformeerde kerke, voortgekom uit die Doleansie van 1886, onder die naam Gereformeerde Kerke in Nederland. 

## Bronne 
*  Odendal, F.F. en Gouws, R.H. 2005. Handwoordeboek van die Afrikaanse taal. Kaapstad: Pearson Education South Africa.

## Sien ook 
* Gereformeerde kerk Pretoria
* Gereformeerde kerk Strydenburg
* Gereformeerde kerk Waterberg
* Gereformeerde Kerke onder die Kruis
Vaalpopulier

Die **vaalpopulier** (*Populus x canescens*) is skraal, bladwisselende, regop boom en 'n indringerplant wat feitlik dwarsoor Suid-Afrika voorkom behalwe die noordwestelike gedeeltes van die Noord-Kaap. Die bas is wit of grys met dwarsbande. Die jong boompie se blare is driehoekig en getand en die ouer bome se blare is enkelvoudig, rond en gaafrandig. Die boom kan tot 20&nbsp;m hoog word. Die boom is 'n kruising van twee of meer Eurasiese Populus-spesies. Kolonies vorm van wortelsuiers.

duimnael|links|Blare
duimnael|links|Blomme en vrugte

## Sien ook 
* Alfabetiese lys van Suid-Afrikaanse bome
* Lys van indringerplante in Suid-Afrika

## Bronnelys 
* *Natuurlewe van Suid-Afrika* Duncan Butchart Struik Nature 2012 
* Plants of the World Online

## Eksterne skakels 
* 
*
Brummeria

**Brummeria** is 'n voorstad in die ooste van Pretoria, Suid-Afrika, wat weerskante (noord en suid) van die N4-hoofweg lê. Die woonbuurt is die tuiste van die Suid-Afrikaanse Nasionale Biodiversiteitsinstituut te 2 Cussonialaan, in die Pretoria- Nasionale Botaniese Tuin. St Paulus Pre-Primêre & Primêre Skool te 23 Boekenhoutstraat is aan die suidekant van die buurt. Lewende Woord Main is die hoofgemeente van Lewende Woord, geleë te 72 Brummeriaweg. Die aanliggende hoofkantoor van die Nasionale Padagentskap is in Kuisisstraat, Val de Grace, en die WNNR, N1-snelweg en Pierneefskraal-gastehuis is ook nabygeleë.

## Verwysings
Silwereik

Die **silwereik** (*Grevillea robusta*) is 'n indringerplant en groot immergroen boom wat tot 30&nbsp;m hoog kan word. Dit is inheems in die ooste van Australië. Die boom het 'n reguit stam, die takke is dikwels kaal met 'n slordige voorkoms. Dit staan ook bekend as die Australiese silwereik. Die saamgestelde blare is varingagtig, grysgroen aan die bokant en silwerig aan die onderkant. Die blomme is goudgeel en kom in trosse voor; dit is die opvallendste in die vroeë somer. Die vrug is 'n harde houtagtige kapsule. Die boom groei vinnig en word in parke en tuine aangeplant.

## Galery 

Grevillea robusta-1.jpg|Blare en blomme
Grevillea robusta - leaf (edit).jpg|Blaar

## Sien ook 
* Alfabetiese lys van Suid-Afrikaanse bome
* Lys van indringerplante in Suid-Afrika

## Bronnelys 
* *Natuurlewe van Suid-Afrika* Duncan Butchart Struik Nature 2012 
* Plants of the World Online

## Eksterne skakels 
* 
*
Lynnwood Glen

**Lynnwood Glen** is 'n voorstad van Pretoria in Gauteng, Suid-Afrika. Die voorstad is in 1967 gestig en is geleë op 'n gedeelte van die oorspronklike plaas Hartebeestpoort wat aan mnr. F.E.B. Struben behoort het. 

Dit word begrens deur Atterburyweg (M11) aan die suide, January Masilela-rylaan (M33, voormalige Generaal Louis Botharylaan) aan die ooste, Lynnwoodweg (M6) aan die noorde en die N1-snelweg aan die westekant.

Die Moreleta- en Waterkloofspruite loop deur die voorstad en die Strubendam-voëlreservaat is ook hier geleë. Die gebied is bekend vir sy unieke verskeidenheid inheemse voëls en klein soogdiere.
duimnael|links|500px|St. Alban's College met sy krieketvelde op die voorgrond. Hierdie private seunsskool is in 1963 gestig met 37 leerders en 3 skoolmeesters ― teen 2019 het dit sowat 590 leerders en 60 onderwysers.

## Verwysings
Faerie Glen

**Faerie Glen** is 'n welaf voorstad in die ooste van Pretoria, Suid-Afrika. Faerie Glen is geleë tussen Lynnwood Glen en Garsfontein.

## Sien ook 
* Lys van Pretoria se voorstede
* Faerie Glen-natuurreservaat

## Verwysings
Eastwood

**Eastwood** is 'n klein voorstad in die ooste van Pretoria, Suid-Afrika. Eastwood is geleë oos van die Uniegebou en tussen die ambassades van  verskeie lande. Government laan, wat die Uniegebou en president se woning verbind, is uniek belaan met 'n dubbel ry Jakaranda bome aan beide kante van die straat, weerskante van die sypaadjies. Aangesien hierdie bome naby aan mekaar staan is hulle nie so groot soos die wat byvoorbeeld in voorstede soos Brooklyn groei nie. Government laan bied 'n unieke aansig op die torings van die Uniegebou wat in Oktober met Jakarandas geraam word.
Eastwood straat, wat die weste grens van Eastwood merk word Tom Jenkins laan, wat oor die berg loop en 'n wonderlike uitsig van die Moot bied.

## Verwysings
Erosie

duimnael|Grond wat as gevolg van erosie verwyder is.

**Erosie** is 'n geologiese proses waar materiaal (afsettings, gesteentes en grond) van 'n landskap verwyder of verskuif word. Op Aarde vind erosie veral deur die werking van wind, lopende water, ys en gravitasie plaas. Minder algemene oorsake is vulkanisme en die impak van meteoriete. Natuurlike faktore wat erosie kan veroorsaak is neerslagintensiteit, die vorm en helling van die terrein, asook die grondtipe. Sanderige grond is byvoorbeeld meer geneig tot winderosie; slik grond meer tot watererosie. Sekere menslike aktiwiteite, soos die afkap van woude, ploeg van lande, en oorbeweiding, kan ook erosie veroorsaak.

Erosie moet nie met *verwering* verwar word nie. Die verskil tussen erosie en verwering is dat erosie die materiaal verskuif. Verwering kan die materiaal in stukkies breek (meganiese verwering) of chemies verander (chemiese verwering), maar dit sal op dieselfde plek bly. Dit is wel so dat verweerde materiaal dikwels makliker erodeer (weggevoer word).

**Gevolge van erosie**

Gronderosie is die verlies van vrugbare grond. By die negatiewe effekte van erosie word daar tussen «on-site» (effekte op die betrokke gebied self) en «off-site» (effekte op naburige gebiede) effekte onderskei.

Voorbeelde van «on-site» effekte:

* Vermindering van grondvrugbaarheid
* Verlies van minerale bemestingstowwe en grondvoedingstowwe
* Oesmislukking

Voorbeelde van «off-site» effekte:

* Besoedeling/blokkasie van paadjies en strate
* Besoedeling van slote en riool
* Oesmislukking as gevolg van oorstromings van naburige gebiede
* Afvoer van grondgebonde besoedelingstowwe en minerale bemestingstowwe na strome, riviere en mere sowel as naburige ekosisteme (Eutrofikasie)
Winderosie kan ook 'n negatiewe impak op menslike gesondheid hê, byvoorbeeld wanneer sterk stofstorms voorkom.
## Sien ook 
* Tipes erosie
* Die beheer van erosie

## Eksterne skakels 
*
Witmoerbei

Die **Witmoerbei** (*Morus alba*) is 'n indringerplant en 'n groot, bladwisselende en bosserige  boom met neerhangende buitetakke. Die boom word tot 15&nbsp;m hoog en groei aan stroomoewers en woudrande. Die enkelvoudige blare is ovaal, blink en het 'n skerp punt. Die are is duidelik op die blaar, dit is heldergroen aan die bokant en ligter aan die onderkant. Die groenerige blommetjies verskyn in are gedurende September tot Oktober. Die vrugte is silindries en kan rooi, wit of pers wees. Voëls eet graag die vrugte en versprei so die saad. Die boom is endemies aan China en Japan, waar dit deel van die sybedryf is.

## Galery 

Morus alba fruits and leaves.jpg|Blare en vrugte
Morusalbaleavesandflowersspring2500ppx.jpg|Blomme in die lente
Morus alba - Tehran.JPG|'n Witmoerbeiboom in Tehran

## Sien ook 
* Alfabetiese lys van Suid-Afrikaanse bome
* Lys van indringerplante in Suid-Afrika

## Bronnelys 
* *Natuurlewe van Suid-Afrika* Duncan Butchart Struik Nature 2012 
* Plants of the World Online

## Verwysings 
## Eksterne skakels 
* 
*
Indo-Irannese tale

Die **Indo-Irannese tale** vorm die grootste en mees oostelike bestaande tak van die Indo-Europese taalfamilie. Hulle word deur meer as een miljard mense gepraat en streek vanaf die Kaukasus (Osseties) en Europa (Romani) ooswaarts tot Xinjiang (Sarikoli) en Assam (Assamees) asook suid tot die Maledive (Dhivehi) en Sri Lanka (Singalees). Die mees afgeleë Indo-Irannese taal is egter Fidjiaanse Hindi, een van die drie amptelike tale van die eilandnasie Fidji in Oseanië.

[duimnael|links|Huidige verspreiding van die Indo-Europese taalfamilie in [Eurasië:
]]
Die Indo-Irannese taalfamilie bestaan uit die drie hooftakke:
* Indo-Ariese tale, gepraat deur sowat een miljard mense, veral in Suid-Asië maar ook in Europa (Romani).
* Irannese tale, gepraat deur sowat 130 miljoen mense in Sentraal- en Suid-Asië.
* Nuristani-tale, gepraat deur sowat 30&nbsp;000 mense in Afghanistan (Nuristan-provinsie) en Pakistan.

Die grootste tale (volgens moedertaalsprekers) behoort aan die Indo-Ariese groep: Hindoestani (Hindi-Oerdoe, 325 miljoen), Bengaals (190 miljoen), Pandjabi (129 miljoen), Marathi (72 miljoen), Rajasthani (50 miljoen), Gujarati (47 miljoen), Awadhi (40 miljoen), Bhojpuri (40 miljoen), Maithili (34 miljoen), Oriya (32 miljoen), Saraiki (26 miljoen), Sindhi (24,5 miljoen), Magahi (20,7 miljoen), Chhattisgarhi (18 miljoen), Nepalees (16 miljoen), Singalees (16 miljoen), Angika (15 miljoen), Rangpuri (15 miljoen), Assamees (13 miljoen), Kannauji (9,5 miljoen), Hariyanavi (8 miljoen), Marwari (7,8 miljoen), Konkani (6 miljoen), Bundeli (5,6 miljoen), Kasjmiri (5,5 miljoen), Dogri (4 miljoen), Bhili (3,2 miljoen), Bagheli (2,7 miljoen), Garhwali (2,5 miljoen) en Kumaoni (2 miljoen). Die belangrikste tale binne die Irannese groep is: Persies (57 miljoen), Pasjtoe (ca. 50 miljoen), Koerdies (30 miljoen), Beloetsji (5 miljoen) en Braj (1,6 miljoen).

## Bronne 
*  

## Eksterne skakels 
*  
*
Heuweloord

**Heuweloord** is 'n voorstad van Centurion, Suid-Afrika. Die woonbuurt lê noord van die N14 en oos van die R55-pad.

## Verwysings
Erasmia

**Erasmia** is 'n voorstad suidwes van Pretoria se stadskern geleë, in die Stad Tshwane Metropolitaanse Munisipaliteit.

## Verwysings
Colbyn

**Colbyn** is 'n voorstad in die sentraal-ooste van Pretoria, Suid-Afrika. 

## Geskiedenis 
Colbyn is vernoem na die dorp Colby op die Eiland Man waar J.B. Kneen, ontwikkelaar van Colbyn, gebore is. Die opmeting is deur die Wesleyaanse (Metodiste) kerkvereniging gedoen, wat ook dieselfde seggenskap gehad het in Hatfield, Queenswood en Kilnerpark. Die oorspronklike transportaktes het die beperking gedra dat geen drank in een van dié vier woonbuurte verkoop mog word nie.  

## Verwysings
Vaalmimosa

Die **vaalmimosa** (*Acacia podalyriifolia*) is 'n boom en indringerplant wat voorkom in stedelike gebiede, langs paaie en waterlope. Die boom is inheems in oos en suidoos Australië. Dit staan ook as die *lierwattel* bekend.

## Voorkoms 
Die boom word tot 8m hoog, is middelgroot, doringloos met 'n silwergrys loof. Die fluweelagtige blare is enkelvoudig en die vorm wissel van ovaal tot ellipties. Die bas is glad en liggrys van kleur. Nuwe uitgroeisels is met poeieragtige hare bedek. Die blomhofies is bolvormig en goudgeel; dit verskyn in lang aanskoulike blomtakkies van Junie tot Augustus. Die saadpeul het 'n golwende rand. Die boom word as 'n sierboom gekweek.

## Galery 

Acacia podalyriifolia habit.jpg|Vaalmimosa's
Starr 020911-0001 Acacia podalyriifolia.jpg|Blare
Acacia podalyriifolia MHNT.BOT.2009.13.19.jpg|Sade

## Sien ook 
* Alfabetiese lys van Suid-Afrikaanse bome
* Lys van indringerplante in Suid-Afrika

## Bronnelys 
* *Natuurlewe van Suid-Afrika* Duncan Butchart Struik Nature 2012 
* Plants of the World Online

## Verwysings 
## Eksterne skakels 
* 
*
Zwartkop

**Zwartkop** is 'n residensiële voorstad langs die Centurionmeer en suid van Pretoria, Gauteng.

## Verwysings
Sunderlandrif

**Sunderlandrif** is 'n klein industriële gebied suidwes van Pretoria, Gauteng, Suid-Afrika.

## Verwysings
Mauritiusdoring

Die **Mauritiusdoring** (*Caesalpinia decapetala*) is 'n indringerplant en struik of klimplant wat inheems is aan Suidoos-Asië, en nie Mauritius soos die naam aandui nie. Dit groei aan rivieroewers, woudrande en woudooptes asook langs paaie.

## Voorkoms 
duimnael|links|Blomme
duimnael|links|Sade

Die plant word 2 tot 4&nbsp;m hoog, groei dig en is immergroen. Die *Acacia*-agtige plant het 'n veeragtige loof. Dit vorm verstrengelde ruigtes of klim in bome op. Kort dorings bedek die takkies, wat reguit of haakvormig kan wees. Die blare is saamgestel en die bokant is donkerder. Die blomme is aanskoulik, liggeel en verskyn in keëlvormige are. Die vrug is 'n houtagtige peul en skerp, amper soos 'n snawel.

Dit is 'n gasheerplant vir die skoenlapper *Charaxes baumanni*

## Bron 
* *Natuurlewe van Suid-Afrika* Duncan Butchart Struik Nature 2012 

## Verwysings 
## Sien ook 
* Alfabetiese lys van Suid-Afrikaanse bome
* Lys van indringerplante in Suid-Afrika

## Eksterne skakels 
* 
*
Steeleik

Die **steeleik** (*Quercus robur*), so genoem weens die lang steel waaraan die akkers gedra word, is 'n groot tot massiewe boom wat in woudrande, langs paaie en rivieroewers in grasveld en fynbos groei. Dit is inheems aan Engeland, Europa en Wes-Asië, en is lokaal 'n indringerplant. Etlike eksemplare van historiese belang geniet amptelike beskerming in Suid-Afrika. Dit staan ook algemeen bekend as die **akkerboom**, en benewens as *Kaapse*, *Europese* of *Engelse eik*.

## Voorkoms 
[duimnael|links|'n Steeleik in [Hongarye]]
Die boom kan tot 30&nbsp;m hoog word en is bladwisselend met 'n breë, geronde kroon. Die bas is donkerbruin en grof. Die enkelvoudige blare is ovaal, groen met geskulpte lobbe. Die steeleik se heldergroen jong blare verdonker namate die seisoen vorder. Die blommetjies is gelerig in neerhangende bloeiwyses. Die vrug is die kenmerkende akker, wat in 'n doppie gedra word. Die boom lewer aantreklike geelbruin hout wat baie gewild is vir onder meer die vervaardiging van meubels en wynvate.

## Aanplanting aan die Kaap 
Volgens oorlewering is die eerste eikebome in Suid-Afrika deur die volksplanter Jan van Riebeeck waarskynlik in 1656 geplant. Later het die goewerneur Simon van der Stel en sy seun Willem Adriaan in die jong Kaapkolonie se timmerhoutbehoeftes voorsien deur tussen 1679 en 1706 duisende groot eike in Kaapstad, Stellenbosch, Drakenstein en die Paarl aan te plant. Die Vergelegen-eik word as die oudste (oor drie eeue) en grootste steeleik in Suid-Afrika beskou. Die naasoudste oorlewende eikebome in die land is omstreeks 1797 in Stellenbosch, ewe goed bekend as die Eikestad, geplant. Hulle is meer as 220 jaar oud en is tot nasionale gedenkwaardighede verklaar.

Zomereik blad Quercus robur.jpg|Eikeblaar met gelobde blaarrand
Quercus robur acorn - Keila.jpg|'n Akker aan sy doppie geheg
Quercus robur (Presgaux1) JPG.jpg|'n Stewige eikestam in België
Vergelegen oak trees 2.JPG|Ou eikestam te Vergelegen
Oak tree, York Street, George.jpg|Die sogenaamde Slaweboom in George
Quercus robur, gevalle boom groei weer, Spitskop, a.jpg|'n Omgeslane eik op die hoëveld wat nuwe takke vorm

## Sien ook 
* Alfabetiese lys van Suid-Afrikaanse bome
* Lys van indringerplante in Suid-Afrika

## Bron 
* *Natuurlewe van Suid-Afrika*. Duncan Butchart Struik Nature 2012 

## Verwysings 
## Eksterne skakels 
* 
*
Montana Park

**Montana Park** is 'n woonbuurt van Pretoria in Gauteng, Suid-Afrika. Dit is ongeveer 18 km noordoos van die stadskern van Pretoria geleë.

Dit is 'n hoofsaaklik Afrikaanssprekende voorstad vir vele jong blanke inwoners.

## Verwysings
Refilwe

**Refilwe** is 'n township in die noordooste van die Gauteng-provinsie in Suid-Afrika. Dit is digby Cullinan geleë en is onder beheer van die Tshwane-metroraad.

## Verwysings
Indo-Ariese tale

Die **Indo-Ariese tale** is 'n subfamilie van die Indo-Irannese tale binne die Indo-Europese taalfamilie, saam met die Irannese tale en die Nuristani-tale. Die meer as 'n honderd tale word deur omtrent een miljard mense oorwegend in Noord- en Sentraal-Indië, Pakistan, Bangladesj, Nepal, Sri Lanka en die Maledive gepraat. Van die belangrikste Indo-Ariese tale sluit in Hindi-Oerdoe (Hindoestani), Bengaals en die klassieke taal Sanskrit. Ook Romani, wat deur Roma in Europa gepraat word, behoort aan die Indo-Ariese tale. Die mees afgeleë Indo-Ariese taal is egter Fidjiaanse Hindi, een van die drie amptelike tale van die eilandstaat Fidji in Oseanië.

duimnael|links|Verspreiding van die Indo-Ariese tale binne die tale van Suid-Asië
Die Drawidiese tale, wat veral in Suid-Indië gepraat word, is nie aan die Indo-Ariese tale verwant nie, maar deur duisend jaar se taalkontak het hulle talle gemeenskaplike kenmerke ontwikkel. Dit vorm 'n taalfamilie in eie reg.

Die grootste tale (volgens moedertaalsprekers) is: Hindoestani (Hindi-Oerdoe, 325 miljoen), Bengaals (190 miljoen), Pandjabi (129 miljoen), Marathi (72 miljoen), Rajasthani (50 miljoen), Gujarati (47 miljoen), Awadhi (40 miljoen), Bhojpuri (40 miljoen), Maithili (34 miljoen), Oriya (32 miljoen), Saraiki (26 miljoen), Sindhi (24,5 miljoen), Magahi (20,7 miljoen), Chhattisgarhi (18 miljoen), Nepalees (16 miljoen), Singalees (16 miljoen), Angika (15 miljoen), Rangpuri (15 miljoen), Assamees (13 miljoen), Kannauji (9,5 miljoen), Hariyanavi (8 miljoen), Marwari (7,8 miljoen), Konkani (6 miljoen), Bundeli (5,6 miljoen), Kasjmiri (5,5 miljoen), Dogri (4 miljoen), Bhili (3,2 miljoen), Bagheli (2,7 miljoen), Garhwali (2,5 miljoen), Kumaoni (2 miljoen) en Braj (1,6 miljoen).

## Bronne 
*  
*  

## Eksterne skakels 
*  
*
Boudouard-reaksie

Die **Boudouard-reaksie** is vernoem na Octave Leopold Boudouard. Dit is die redoksreaksie van 'n mengel van koolstofmonoksied, koolstofdioksied en koolstof wat by 'n gegewe temperatuur in 'n chemiese ekwilibrium verkeer. Dit word soos volg weergegee:

:\mathrm{CO_2\ +\ C\ \rightleftharpoons\ 2\ CO}

## Samestelling van die ewewigsmengsel 
Die onderstaande tabel dui die persentasie samestelling van die ewewigsmengsel by verskillende temperature (telkens onder standaarddruk van 100&nbsp;000 Pa) aan.
Metaalverkoling

**Metaalverkoling** is 'n katastrofiese vorm van korrosie/roes wat plaasvind wanneer vatbare materiaal blootgestel word aan 'n omgewing met hoë koolstof-aktiwiteite. Die roes manifesteer as 'n opbreek van metaal tot metaalpoeier. Die vermoedelike meganisme is eerstens die afsetting van 'n grafietlaag (gewoonlik van koolstofmonoksied (CO) in die dampfase) op die oppervlak van die metaal. Hierdie grafietlaag vorm vermoedelik metastabiele M3C-spesies (waar M die metaal is), wat weg van die metaaloppervlak migreer. In sommige areas word geen M3C-spesies waargeneem nie en dui dit op 'n direkte oordrag van metaalatome in die grafietlaag in.

Die temperature wat gewoonlik met metaalverkoling geassosieer word is hoog (300-850&nbsp;°C). Uit 'n algemene begrip van chemie, kan dit afgelei word dat die tempo van die reaksie wat metastabiele M3C-spesies vorm by laer temperature, te laag is om beduidend te wees, en by baie hoër temperature is die grafietlaag te onstabiel, sodat CO-afsetting (minstens tot 'n aansienlike mate) nie kan plaasvind nie.

Baie kortliks bestaan daar verskeie voorgestelde metodes vir die voorkoming of vermindering van metaalverkoling; die mees algemene blyk te wees Aluminidebedekkings, legering met koper en die toevoeging van stoom.

Daar is ook 'n goeie opsomming van metaalverkoling en 'n paar voorkomingsmetodes in 'Corrosion by Carbon and Nitrogen – Metal Dusting, Carburisation and Nitridation'.

## Meganisme 
Daar is hoofsaaklik twee reaksies wat CO omskakel na koolstof wat dan die metaal penetreer en afbreek:

:2CO(g) \leftrightarrow C(s) + CO_2(g)  (Boudouard-reaksie)

:CO(g) + H_2(g) \leftrightarrow C(s) + H_2O(g)

## Verwysings 
## Eksterne skakels 
* MECHANISMS OF METAL DUSTING, deur Peter Szakálos (Doktorale tesis), 2004
Rotten Row

duimnael|250px|'n Skildery van Thomas Blinks, ongeveer 1900
duimnael|250px|Rotten Row in 2005

**Rotten Row** is 'n ruiterpad in Hyde Park in die middestad van Londen wat strek van Hyde Park Corner tot Coalbrookdale Gate. Dit is in 1690 aangelê om 'n veilige roete te verskaf aan koning Willem III as hy van die een na die ander paleis sou reis. Vermoedelik is die naam 'n verbastering van die Franse *route du roi*, die roete van die koning. In die 18de eeu het die pad ontwikkel tot die bymekaarkomplek  van edelmanne en gesiene burgers met hul perde. Hierdie pad is die onderwerp van 'n bekende gedig deur Frederick Lampson.

James Kirkwood, na wie die dorp Kirkwood in die Oos-Kaap genoem is, het die woonbuurt van sy personeel op sy plaas Hillside in die Sondagsriviervallei ook Rotten Row genoem. Ten spyte van sy verduideliking dat die naam 'n aristokratiese konneksie het, het sy personeel ongelukkig gebly met die naamkeuse en het Kirkwood die naam gewysig.

## Bron 
* Logie, Bartle: Sundays – tales from a winding river. Port Elizabeth: Bluecliff,2011.
Rooihuiskraal

**Rooihuiskraal** is 'n groot residensiële voorstad in Centurion, suidwes van Pretoria, Gauteng.

## Verwysings 
## Sien ook 
* Gereformeerde kerk Rooihuiskraal
Ruiterpad

duimnael|Bordjie wat 'n ruiterpad aandui
[duimnael|'n Ruiterpad in Hillingdon, [Groter Londen]]
duimnael|Ruiterpad in Engeland

'n **Ruiterpad** is 'n spesiale grondpad waarop ruiters met hulle perde kan ry. So 'n pad is gewoonlik van ander paaie verwyder, sodat ruiters hulle nie oor verkeer of ander padgebruikers hoef te bekommer nie, en ruiters ook nie motorvoertuie ophou nie.

In geïndustrialiseerde lande word ruiterpaaie hoofsaaklik vir ontspanning aangewend. Hulle bly egter belangrike vervoerroetes in landelike en onherbergsame gebiede. Sulke roetes word, byvoorbeeld, steeds in Lesotho gebruik om tussen dorpe te reis.

Hedendaagse ruiterpaaie word gewoonlik met 'n bordjie aangedui en is meestal slegs vir berede perde toeganklik. Ter beskerming van die ruiters en hul diere, word fietse en stappers meestal nie op hierdie roetes toegelaat nie. Sommige ruiterpaaie is smal, terwyl ander heelwat breër is. Die breër ruiterpaaie word soms ook vir perdekarre gebruik.

## Fotogalery 

Lêer:Nederlands verkeersbord G9.svg|'n Ruiterpad in Nederland
Lêer:Nederlands verkeersbord G10.svg|Einde van 'n ruiterpad in Nederland
Lêer:Zeichen 238 - Sonderweg Reiter, StVO 1992.svg|'n Ruiterpad in Duitsland
Lêer:Bordje ruiterpad.JPG|Aanduiding van 'n ruiterpad
Lêer:Ridväg.jpg|Ruiterpad in Swede
Lêer:Equestrian trail Puszcza Zielonka.jpg|Aanduiding in Pole

## Verwysings 
## Eksterne skakels 
* Die ruiterpadvereniging 
* 
*
Sino-Tibettaanse tale

[duimnael|links|Huidige verspreiding van die Sino-Tibettaanse taalfamilie in [Asië:
]]
duimnael|links|Stamboom van Sino-Tibettaanse tale
Die **Sino-Tibettaanse tale**, soms ook **Trans-Himalaja-tale** genoem, vorm met omtrent 457 tale wat deur sowat 1,3 miljard mense gepraat word die tweede grootste taalfamilie ná die Indo-Europese tale. Dié taalfamilie bestaan uit twee groepe, naamlik die Tibeto-Birmaanse tale en die Chinese tale, vandaar die naam. Hulle word veral in Oos-, Suidoos- en dele van Suid-Asië (Himalaja-streek) gepraat.

Die grootste tale (volgens moedertaalsprekers) is: Chinees (1,2 miljard), Birmaans (32 miljoen), Meitei (1,5 miljoen), Bodo (1,3 miljoen), Newari (1,3 miljoen), Tibettaans (1,2 miljoen, insluitende Dzongkha), Garo (1,1 miljoen), Kokborok (1 miljoen), Jingpho (940&nbsp;000) en Mizo (830&nbsp;846). Baie Sino-Tibettaanse tale word deur klein gemeenskappe in afgeleë berggebiede gepraat en is weinig gedokumenteer. Belangrike Chinese dialekte (soms ook Chinese tale genoem) sluit in: Mandaryns (960 miljoen), Wu (80 miljoen), Kantonees (63 miljoen), Min (60 miljoen), Hakka (48 miljoen), Xiang (37 miljoen) en Gan (22 miljoen).

Vroeër is soms ook die Tai-Kadai-tale, die Hmong-Mien-tale (ook *Miao-Yao-tale* genoem) en Viëtnamees by die Sino-Tibettaanse tale ingereken. Sedert die 1950's word die Tai-Kadai- en die Hmong-Mien-tale as aparte taalfamilies beskou wat nie verwant aan die Sino-Tibettaanse tale is nie, terwyl Viëtnamees as 'n Austro-Asiatiese taal erken word. Die ooreenkomste in fonologie, sintaksis en woordeskat tussen dié taalfamilies word aan ontlenings en plaaslike langtermyn kontakte toegeskryf.

## Bronne 
*  

## Eksterne skakels 
*  
*